FI Euroopan unionin virallinen lehti CE 84/282

(2004/C 84 E/0329)

KIRJALLINEN KYSYMYS E-4007/03

esittäjä(t): Paulo Casaca (PSE) komissiolle

(8. tammikuuta 2004)

Aihe: Varautuminen maanjäristysten seurausten lieventämiseen

Açoriano Oriental -lehden 16. joulukuuta 2003 ilmestyneen numeron mukaan Portugalin seismologisen yhdistyksen (SPES) puheenjohtaja väitti riskialueita koskevassa seminaarissa, että myös muut Euroopan seismologiset yhdistykset ovat turhaan yrittäneet saada komissiota tiedostamaan, että jotakin on tehtävä maanjäristysten seurausten lieventämiseen varautumiseksi kaikkein kriittisimmissä maissa.

Voisiko komissio vahvistaa näiden väitteiden paikkansapitävyyden?

Jos ei, niin voiko komissio ilmoittaa, miten se on varautunut maanjäristysten seurausten lieventämiseen?

Margot Wallströmin komission puolesta antama vastaus

(17. helmikuuta 2004)

Komissiossa kehitetään pelastuspalvelua koskevan yhteisön toimintaohjelmaan kuuluvaa vahingonarviointi-hanketta, jonka yhteydessä on tarkoitus vahvistaa suuntaviivat siitä, miten rakennusten riskitaso luokitellaan maanjäristysten jälkeen. Kokemukset ovat osoittaneet, että yksityiset ja julkiset rakennukset on luokiteltava, jotta asianomaista väestöä voidaan suojella maanjäristysten jälkeisiltä tuhoilta. Hanke saadaan päätökseen syyskuussa 2004, ja sen tulokset tutkitaan yksityiskohtaisesti pelastuspalvelun kansallisten yhteyspisteiden kanssa, jotta suuntaviivat saisivat laajan hyväksynnän.

Yhteisen tutkimuskeskuksen yhteydessä toimivassa komission Euroopan rakennearviointilaboratoriossa (ELSA) on lisäksi vuodesta 1992 kehitetty maanjäristysten arviointiin liittyvää tutkimusta ja pseudo-dynaamisia vertailutestejä rakennusten ja muiden rakenteiden malleille luonnollisessa tai suuressa mittakaavassa suorittavien rakenteiden jälkiasennusta. Työtä tehdään yhdessä jäsenvaltioiden tutkimuslaitosten kanssa, ja tavoitteena on Eurocode 8 -standardin kalibrointi. Tarkoituksena on, että Eurocode 8 hyväksytään tulevaisuudessa eurooppalaiseksi standardiksi maanjäristysalueiden maa- ja vesirakenteiden suunnittelulle.

Mahdollisuutta käyttää yhdenmukaisia ja kehittyneitä sääntöjä eurooppalaisten maa- ja vesirakenteiden suunnittelussa pidetään yhtenäismarkkinoiden toteutumisen ja rakennusteollisuuden kilpailukyvyn lisäämisen kannalta keskeisenä, mutta sen katsotaan olevan myös yksi peruskeinoista saada uudet rakenteet riittävän turvallisiksi ja tehdä jälkiasennuksia nykyisiin maanjäristyksille herkkiin rakenteisiin.

Komissio ja Euroopan standardointikomitea (CEN) ovat pyrkineet yhdessä saamaan yli 50 eurooppalaisesta standardista muodostuvat Eurocodes-standardit hyväksytyiksi, ja hyväksymisen on määrä tapahtua vuoden 2006 lopulla. Sen vuoksi yhteinen tutkimuskeskus jatkaa osaltaan säännöllisen ohjelmansa ja yritystoiminnan pääosastolta saamansa tuen avulla eurooppalaisten standardien kehittämistyötä, sillä niiden katsotaan lieventävän merkittävästi seismisiä riskitekijöitä keskipitkällä ja pitkällä aikavälillä.

Komissio on lisäksi rahoittanut vuodesta 1986 tutkimuksen pääosaston kautta seismisiä riskitekijöitä koskevia erilaisia tutkimuksia (maanjäristystekniikka ja seismologia) osana kolmatta, neljättä, viidettä ja kuudetta puiteohjelmaa. Globaalimuutosta ja ekosysteemiä koskevasta tutkimuksen kuudennen puiteohjelman osaohjelmasta rahoitetaan integroitua Lessloss-hanketta (1) (jonka neuvottelut ovat parhaillaan käynnissä). Hanke tuo yhteen 47 yhteistyökumppania eurooppalaisista korkeakouluista, tutkimus- ja teollisuuslaitoksista sekä yhteisestä tutkimuskeskuksesta.

Hankkeen tavoitteena on parantaa maanjäristyksen kestävien rakenteiden suunnittelua ja osaltaan edistää (rakennusstandardeja koskevan) Eurocode 8 -standardin laadinta- ja parannustyötä.

Seuranta- ja tiedotuskeskuksensa ansiosta komissio voi lisäksi yhdistää avun, jota jäsenvaltiot tarjoavat maanjäristysten tapahtuessa. Näin on jo tehtykin Algeriassa toukokuussa 2003 ja Iranissa joulukuussa 2003 tapahtuneiden maanjäristysten yhteydessä.

(1) Hanke koskee seismisten riskitekijöiden arviointia ja suojautumista maanjäristyksiltä.